Il-Qorti tilqa' mandat biex titwaqqaf azzjoni industrijali mill-MUMN
Imtella' Lulju 7, 2020 - Aġġornata 7 Ta' Lulju, 2020 11:41am Il-Qorti laqgħet mandat t'inibizzjoni li ntalab minn Steward Health Care Malta bil-għan li jevita azzjoni industrijali mill-Union għall-Infermiera u l-Qwiebel (MUMN). Il-kwistjoni tirrigwarda infermiera barranin li ġew impjegati fl-Isptar Ġenerali t'Għawdex, bl-MUMN tgħid li dan sar b'detriment għall-infermiera Għawdxin li qed jaħdmu Malta. Il-Qorti, ippreseduta mill-Imħallef Toni Abela qalet li huwa l-Ministeru tas-Saħħa li jrid jawtorizza lill-infermiera Għawdxin biex imorru jaħdmu fl-Isptar Ġenerali t'Għawdex, u li dan it-trasferiment ma jiddependix minn Steward. Il-Qorti nnutat li t-trasferiment seta' jsir mill-25 ta' Ġunju 'l quddiem, waqt li l-azzjoni industrijali tal-MUMN tħabbret ġimagħtejn qabel, peress li dakinhar il-union ġiet infurmata minn Steward li ma kinitx ingħatat data mill-Ministeru meta jistgħu jsiru t-trasferimenti. Il-Qorti nnutat ukoll li Steward iddikjarat li ma kellhiex problema li timpjega lill-infermiera Għawdxin f'Għawdex u tibgħat lill-infermiera barranin f'Malta. Iktar qabel: Tispiċċa l-Qorti l-kwistjoni tal-ingaġġ ta' 10 infermiera barranin fl-isptar ta' Għawdex